Այդուհանդերձ, բացի կասկածելի զվարճանքից, պրանկերները, ըստ երեւույթին, հետապնդում են այլ նպատակներ եւս, որոնցից է տեղեկատվության ստացումը եւ ապատեղեկատվության տարածումը: Այդպես, օրինակ, Կատալոնիայի ճգնաժամի ընթացքում տեղի ունեցած՝ Իսպանիայի պաշտպանության նախարար Մարիա Դոլորես դե Կոսպեդալի հետ զրույցում պրանկերները վերջինիս համոզել են, որ Բարսելոնա այցելող զբոսաշրջիկների կեսը ռուս զինվորականներ են, իսկ Կատալոնիայի արդեն նախկին վարչապետ Կառլես Պուչդեմոնը՝ ՌԴ Անվտանգության դաշնային ծառայության գործակալ, որի կեղծանունը Չիպոլինո է: Պաշտպանության նախարարը խոստացել է այդ տեղեկատվությունը փոխանցել Իսպանիայի վարչապետին: Հաշվի առնելով տրամադրված «տեղեկատվության» աբսուրդի աստիճանը՝ կարելի է այս դեպքն ընդունել որպես անմեղ զվարճանք: